仙華山採茶詩
作者：方鳳
朝代：宋

paragraphs: 軒娥遺瑞草，仙掌撐何年。
苗蕊矗空壁，殊根蟠遠天。
蒙頭莫可劚，垂脚或爭傳。
冉冉雪霜飽，亭亭風日蠲。
危哉梯鳥道，允矣獲龍涎。
叢蘗雜丹鼎，濕雲伴玉延。
香真千里擅，苞結三生緣。
夜莢抽雷後，春焙貢社前。
一鎗滴瀼露，片碾擣和煙。
碧澗規模絕，洪州氣味懸。
滑甘矜紫筍，幽馥訝青蓮。
既揀兔毫點，應添蟹眼煎。
松濤生遠韻，風致想真筌。
七椀賡仝咏，三篇繼羽編。
醉鄉已失路，摩室將逃禪。
服食益人壽，何當煮汞鉛。